ભારત દેશમાં જી.એસ.ટી.ના અમલનો ૧૬ મહિના થઈ ગયા છે. આમ છતાં, હજી પણ જી.એસ.ટી. નેટવર્ક ઠેરઠેર છે. જી.એસ.ટી.નો કાયદો ખૂબ જટિલ અને અમલીકરણ માટે સરકાર અને સિસ્ટમની નિર્બળતા વચ્ચે વેપારીઓની હાલત કફોડી બની ગઈ છે. કેન્દ્રની ભાજપ સરકાર જી.એસ.ટી.ને ઉપલબ્ધિ ગણાવી રહી છે. પરંતુ જી.એસ.ટી.નો ગબ્બર ટેક્ષ સુરેન્દ્રનગરના વેપારીઓ માટે દિવાળી પર્વ પર હોળી સમાન બની ગયો છે. આથી રોષે ભરાયેલા વેપારીઓએ શુક્રવારે કલેક્ટર સુરેન્દ્રનગર કલેક્ટર કચેરીમાં આવેદનપત્ર આપ્યું હતું. જેમાં જી.એસ.ટી.ના કાયદામાં પડતી તકલીફો માટે નેશનલ એક્શન કમિટિ ઓફ જી.એસ.ટી. પ્રોફેશનલના સંયોજન દ્વારા પડતી ૧૨ જેટલી મુશ્કેલીઓની રજૂઆતો કરવામાં આવી હતી. આ પ્રસંગે સુરેન્દ્રનગર સેલ ટેક્ષ બાર એસોસીએશન દ્વારા કલેક્ટર સાથે ચર્ચા-વિચારણા કરાઈ હતી. જેમાં પિનલભાઈ રાવલ, પ્રતિકભાઈ પુરોહિત, અભિષેક બાવળીયા, પ્રિતેશભાઈ પરીખ, ચેતનભાઈ શાહ વગેરેએ આવેદનપત્ર આપ્યુ હતું. જેમાં અનેક રજૂઆત કરી જી.એસ.ટી.ના સરલીકરણ અને અમલીકરણ માટે સૂચનો કરી વેપારીઓની મુશ્કેલીઓ દૂર કરવાની માંગ કરવામાં આવી હતી.